謝詹司業送酒
作者：楊時
朝代：宋

paragraphs: 鄭公負才名，流落四十年。
高視隘八荒，天寒坐無氈。
忘形頼司業，時與送酒錢。
嗟予樗櫟材，臃腫世所捐。
云何附青雲，拜賜追前賢。
開壺對青樽，內愧顔靦然。
公乎廊廟姿，直幹上參天。
袨服羣娃宮，不虞姑爭妍。
驊騮誤一蹶，萬里終騰騫。
朝燕暮刷越，駑馬安能先。
玉瑩本無瑕，寧須事磨鎸。
宣室久虛席，茲行定詳延。
陋儒氣填臆，感慨聊自宣。
辱惠不知報，强歌成短篇。